丁隱君歌
作者：陸龜蒙
朝代：唐

paragraphs: 華陽道士南遊歸，手中半卷青蘿衣。
自言逋客持贈我，乃是錢搪丁翰之。
連江大抵多奇岫，獨話君家最奇秀。
盤燒天竺春筍肥，琴倚洞庭秋石瘦。
草堂暗引龍泓溜，老樹根株若蹲獸。
霜濃果熟未容收，往往兒童雜猨狖。
去歲猖狂有黃寇，官軍解散無人鬬。
滿城奔迸翰之閑，只把枯松塞圭竇。
前度相逢正賣文，一錢不直虛云云。
今來利作採樵客，可以拋身麋鹿羣。
丁隱君，丁隱君，叩頭且莫變名氏，即日更尋丁隱君。